**РЕПУБЛИКА СРПСКА**

**НАРОДНА СКУПШТИНА**

**З А П И С Н И К**

**са свечане сједнице Народне скупштине Републике Српске,**

**одржане 9. јула 2024. године у Бањој Луци**

Свечана сједница Народне скупштине Републике Српске одржана је 9. јула 2024. године у Бањој Луци.

Предсједник Народне скупштине Републике Српске др Ненад Стевандић (у даљем тексту предсједник) отворио је Свечану сједницу и поздравио присутне госте и народне посланике. Предсједник је поздравио и пожелио добродошлицу предсједници Народне скупштине Републике Србије Ани Брнабић.

Народни посланици су се изјаснили о приједлогу дневног реда Свечане сједнице

**ДНЕВНИ РЕД**

1. Обраћање Ане Брнабић, предсједнице Народне скупштине Републике Србије посланицима Народне скупштине Републике Српске и гостима

***са*** (присутно 62, гласало 56) ***56 гласова за, ниједним против и ниједан посланик се није уздржао од гласања.***

Усвојен је дневни ред Свечане сједнице Народне скупштине Републике Српске.

Предсједница Народне скупштине Републике Србије се обратила присутнима.

*„Поштовани председниче Народне скупштине Републике Српске, господине Стевандићу, поштовани председниче Владе Републике Српске, господине Вишковићу, уважени народни посланици Народне скупштине Републике Српске и Народне скупштине Републике Србије, председнице Вијећа народа, представници судске власти, поштовани грађани,*

*Пре свега желим најискреније да се захвалим на позиву да се обратим на Свечаној седници Народне скупштине Републике Српске, којим сам дубоко почаствована.*

*Посебно ми је драго што сам овде с вама, не дуго након што је овај парламент усвојио Декларацију о заштиту националних и политичких права и заједничке будућности српског народа, што смо најавили на недавно одржаном Првом Свесрпском сабору у Београду.*

*Дан одржавања Сабора био је дан када смо славили наше заједништво, дан када је требало, мада нажалост нисмо сви, да оставимо све наше политичке разлике по страни и обележимо и прославимо све оно што нас спаја. Тај сабор, као што смо много пута тога дана чули од највиших функционера Србије и Српске, представника српског народа из земаља из региона, као и патријарха Српског г. Порфирија, био је дан у коме смо урадили нешто за нас, а не што против некога. И да будем сасвим јасна, на дан Свеспрског сабора и кроз Декларацију коју су усвојиле две владе, а коју је ратификовала Народна скупштина Републике Српске, ускоро ће је и ратификовати и Народна скупштина Републике Србије, ми смо сасвим отворено и недвосмислено поново, позвали на мир, на поштовање, пијетет према свим жртвама рата у БиХ и позвали на пуно поштовање Дејтонског мировног споразума.*

*Ниједном једином речју у усвојеној декларацији ми нисмо увредили ниједан други народ и нисмо повредили територијални интегритет неке друге државе, а у прошлост смо се вратили само како бисмо још једном указали поштовање према жртвама рата. И поново да нагласим, према свим жртвама рата, без изузетка и без поделе. У свим осталим аспектима и декларације и самог Сабора бавили смо се садашњошћу и потребом да заштитимо и сачувамо наш језик, наше писмо, нашу културу, нашу традицију и обичаје управо на начин како су то неки други европски народи радили и раде некада и данас.*

*Усвајајући Декларацију и организујући Сабор, у виду смо имали будућност, будућност у којој је на Балкану могуће бити Србин и српског рода, а да то одмах не буде протумачено од стране злонамерних као претња некој другој нацији. Управо супротно, српско заједништво и молба да се оно поштује, отвара врата за квалитетнији дијалог са свима другима за веће и боље разумевање, за сарадњу, за грађење мостова, за заједничку будућност свих на Балкану, за будућност у миру и на начин који ће обезбедити дугорочни просперитет.*

*Србија је дубоко посвећена сарадњи у региону како би смо обезбедили мир и стабилност, као предуслове за бољи живот свих на овим просторима. И ово није флоскула какве често чујемо од многих који су учинили баш ништа, да се окренемо будућности и помирењу, да створимо за будуће генерације другачији Балкан од онога каква нам је била прошлост.*

*У последњих 10 година, на иницијативу Александра Вучића, прво као председника Владе Републике Србије, а онда и као председника Републике Србије, Србија је уложила много новца, много енергије и много политичке храбрости и визије у изградњу боље повезаног региона. Србија је изградила ауто-путеве од Мађарске до Северне Македоније, и од Хрватске до Бугарске. Србија гради ауто-пут до Сарајева и то из два правца, Србија гради такозвани ауто-пут мира преко Ниша до Приштине, до Тиране и до луке Брач. Србија гради брзу пругу до Будимпеште. А уз подршку Европске уније ускоро и до границе са Северном Македонијом, па даље до Скопља, Солуна и до луке Пиреј. Након 33 године увели смо директну авиолинију до Мостара, Србија тиме отвара могућност за приближавање људи, лаку и брзу размену роба.*

*Током пандемије ковид вируса Србија је донирала и региону, а и шире ,све, од опреме, преко тестова, до вакцина. Када су други били у невољи, због земљотреса или поплава, Србија је увек помагала и у људству и опреми и финансијски. У последњих 10 година Србија је увек кад је било тешко стајала уз Републику Српску у коју смо преко различитих програма помоћи подршке и донација уложили преко 100 милиона евра, али је Србија увек стајала и уз све своје суседе. Иако са некима у региону често и по најважнијим, најбитнијим питањима, као основно питање међународног права и Повеље Уједињених нација, а то је питање поштовање територијалног интегритета међународно признатих држава, иако се по том питању са некима из региона нисмо слагали, ми њихов територијални интегритет признајемо, а они наш не, и опет имају шта да нам замере. Свима смо помагали кад год је требало и кад год смо били у могућности. Давали смо све од себе да градимо мостове, и физичке и политичке.*

*Подсетићу да је на позив тадашњег председника Владе Републике Србије Александра Вучића, после невероватних 67 година, 67 година у званичну посету Србији дошао председник Владе Албаније. Данас су ти сусрети нешто сасвим уобичајени. До скоро они су били тешко замисливи. И то смо брзо заборавили, и ми и странци који се баве овим регионом.*

*Александар Вучић је човек који је рекао да ми морамо активно да градимо посебне везе са Републиком Српском, у складу, наравно, са Дејтонским споразумом. И често говори да се и сам, иако рођен у Београду, осјећа као Србин са ове стране Дрине. Истовремено тај исти Александар Вучић, о коме данас не презају да изговарају свакодневно отворене и опасне неистине, од тога да је носио снајпер изнад Сарајева, до тога да је мучио затворенике у хрватским логорима, и да подсјетим, ни за једну од тих лажи изговорених о председнику Србије нико, у тим нама суседним државама, није одговарао, као ни за напад на њега приликом посете Сребреници, како би одао пошту жртвама као председник Владе Републике Србије. Дакле, исти тај Александар Вучић је много пута понављао да сви заједно можемо бити само јачи уколико успоставимо боље везе и сарадњу између Срба и Бошњака, и да од нас нема ближих, и да смо упућени једни на друге. Као и да је један од његових циљева историјско помирење српског и албанског народа и на томе је активно радио. И ја сам поносна што сам део његовог тима који је више него ико икада помагао Српској, али неуморно тражио начин да затворимо са осталим са Балкана питања из прошлости.*

*Тражио је начин да билатерално између Републике Србије и БиХ међусобним договором затворимо отворено питање границе. И били смо на прагу решења које би и симболички показало да у региону можемо сами да решавамо наше проблеме, да можемо сами да решавамо отворена питања, без страних посредника и тутора. Нажалост, у последњем тренутку из неког разлога други су одлучили да договор ипак није могућ.*

*Србија је посвећено радила на имплементацији свих регионалних иницијатива од Централноевропског уговора о слободној трговини, познатијег као ЦЕФТ-а, до Берлинског процеса, када су други блокирали те процесе, Србија је поново на иницијативу Александра Вучића изналазила начина да те блокаде превазиђе како би свима на Балкану, пре свега обичним грађанима, обичним људима било лакше да овде живе и како би сарадњом заједно градили боља и богатија друштва. Били смо један од покретача иницијативе Отворени Балкан која је за циљ имала слободан проток људи, роба, услуга и капитала у региону Западног Балкана.*

*Иницијативу која је, и то смо јасно неколико пута нагласили, била отворене за све, од Тиране преко Скопља, Приштине, Подгорице до Сарајева, неки су одбили, неки други блокирали. Неки зато што је била аутохтона, други зато што је Србија заговарала. Ја и данас питам, како би сада данас, изгледао регион да су сви прихватили ову иницијативу, да ли би данас људи у овом региону живели боље или лошије? Да ли би политичка ситуација била стабилнији или мање стабилна? Одговори на та питања су сасвим јасни свима, људи би живели боље, политичка ситуација би била неупоредиво стабилнија.*

*Нажалост и та иницијатива је показала недостатак визије и храбрости неких на Балкану као и недостатак одговорности према грађанима и њиховој будућности. Па и последњи измишљени инцидент, боравак наших кадета на обележавању годишњице страдања Срба у Подрињу 90-тих година прошлог века дакле 90-тих и 82-годишњце Битке на Козари показао је нажалост сву жељу одређених политичара да прикажу стварност другачијом него што јесте и спремност да манипулишу информацијама како би посејали мржњу и раздор међу народима, без икаквог разлога и без икаквог стварног повода, а што није у интересу ни Срба ни Бошњака. А истина је да се најмање осам претходних година овакво облежавање одржвало без икаквих проблема и то не само у БиХ, већ и широм Европе, у многим местима где је српски народ страдао или као недужни цивили убијени само зато што су Срби, или као војници током Првог и Другог светског рата у борби за слободу, у борби против окупатора и у постојаној борби против фашизма, и то никада никоме и нигде није био проблем осим ове године неким политичарима у БиХ.*

*И ми знамо, као што је то председник Србије Александар Вучић рекао, да то не мсиле и тако не осећају припадници бошњачког народа већ одређени политичари који из неког мени заиста непознатог разлога никако не желе да се померимо напред. И због свих тих људи, и због млађих генерација и оних који ће тек доћи ми ћемо наставити да се трудимо без обзира на све неосноване критике и оптужбе да изградимо боље повезан, стабилнији и просперитетнији регион. Миран, стабилан и добро повезан регион је у животном интересу Републике Србије, свих наших грађана и читавог нашег народа како у Србији тако и у Српској, Црној Гори, Северној Македонији, Хрватској и свугде другде он живи у региону или шире. И свако ко било шта зна о политици или о економији зна да је то сушта истина.*

*Србија је уложила много, и труда и рада и енергије и знања, како би надокнадила изгубљено време и пропуштене шансе из прошлости, посебно из наше ближе прошлости, пре 11 година бруто домаћи производ Србије, односно вредност свега онога што смо створили током једне године као земља, као народ, сви наши грађани, био је само 33 милијарде евра, то је била Србија пре 11 година, од тада смо га више него дуплирали, прошле 2023. године, бруто домаћи производ Србије износио је 69,2 милијарде евра, а план нам је да до 2027. године у једној години стоворимо око 100 милијарди евра вриједности.*

*Незапосленост у Србији спустили смо са 26% колика је била пре 12 година на 9% колика је данас. У последњих 11 година отворили смо више од 550 хиљада нових радних места, просечна плата у Србији порасла је са неких 330 евра на 825 евра колика је данас, а план нам је да до 2027. године просечна нето плата у Републици Србији буде 1400 евра, просечна пензија 650 евра. Били смо земља јефтине радне снаге и радно интензивних инвестиција, данас је Србија земља која председава глобалним партнерством за вјештачку интелигенцију и посебно желимо да се потрудимо да читав регион од тога има користи.*

*Двије хиљде двадесет седме године бићемо домаћини специјализоване светске изложбе, жеља нам је, такође, да тада читавом свету представимо ово ново лице Србије, али такође да представимо и регион и све потенцијале, а има их много, овог региона. И многи из региона, и то морам да кажем, данас су нас подржали и гласали да Београд буде домаћин Експо 2027. и на том смо им захвални. Умећмо ту подршку да вратимо тако што ћемо у Београду представити и читав Балкан.*

*А за све то и како би смо испунили све те потенцијале и амбиције које имамо, потребан нам је мир. Увјек смо желели мир, и данас желимо мир, а уз то наша молба је само за две ствари, прво, пуно поштовање Дејтонског мировног споразума, који подразумева да је БиХ створена од два ентитета и три конститутивна народа и да је Република Српска неповредива и неприкосновена. И друго, поштовање према српском народу и уважавања свих права српског народа ма где он живео, ништа више, али и ништа мање од тога. И мени је невероватна та стална инверзија чији смо свједоци, а састоји се у следећем, да управо они који желе и стално се позивају на поштовање Дејтонског мировног споразума прижељкују нестабилност и проблеме, а да они који јавно кажу да је у Дејтону неко страшно погрешио и изјављују и цитирам – лакше би нам било данас да није Дејтона, да такви желе мир, међусобно поштовање, и стабилност. А истина је управо супротна овоме.*

*Република Србија поштује Дејтон и самим тим територијални интегритет БиХ, као и неповредивост Републике Српске. Република Србија жели мир, стабилност, извесност и сарадњу. Они који јавно кажу да је Дејтонски мировни споразум лош за БиХ и прижељкују његово рушење, желе неизвесност, не сарадњу и проблеме у региону. И тако ја то видим. Проблем је само што се ови први најчешће критикују и оптужују, а ови други хвале. Или се на њихове провокативне изјаве гласно ћути.*

*И још једном, да поновим, Србија поштује Дејтонски мировни споразум, јасно и гласно се противи његовом даљем урушавању, а посебно у смислу слабљења или довођења у питање постојања, ингиренција и опстанка Републике Српске.*

*Ја се надам и лично ћу радити на томе да и наша парламентарна сарадња, такође, буде све снажнија у годинама које долазе. Срећна сам што је 2. јуна формиран парламентарни форум Република Србија – Република Српска, као институционални механизам који ће нам омогућити да сарађујемо још боље и још ближе.*

*Ми волимо Републику Српску, поштујемо територијални интегритет и желимо најбоље везе са Сарајевом и БиХ. Нема јаке Србије без јаке Српске. Нити има јаке Републике Српске без јаке Србије. Исто тако, нико од нас не може напредовати ако наш читав регион не напредује. Ако регион стагнира, то морамо схватити у једном тренутку да једино сви заједно можемо ићи напред.*

*Ја се надам да се следећи пут видимо у Београду поново у нашој Народној скупштини где ћете бити дочекани уз највећу могућу љубав и поштовање, баш онако како се ја сваки пут осећам у Бањалуци и на томе сам заувек захвална.*

*Хвала вам и живела Република Српска и живела Србија.“*

На крају се предсједник Народне скупштине Републике Српске захвалио предсједници Ани Брнабић.

Овим је предсједник Народне скупштине Републике Српске закључио свечану сједницу.

У складу са чланом 174 став 10 Пословника саставни дио овог записника су стенограм, тонски и видео-запис Свечане сједнице Народне скупштине Републике Српске.

**ГЕНЕРАЛНИ СЕКРЕТАР ПРЕДСЈЕДНИК**

**НАРОДНЕ СКУПШТИНЕ НАРОДНЕ СКУПШТИНЕ**

***Боран Босанчић Др Ненад Стевандић***